แอร์ฟอร์ซทู

แอร์ฟอร์ซทู () เป็นสัญญาณเรียกขานที่การควบคุมจราจรทางอากาศกำหนดขึ้นสำหรับอากาศยานของกองทัพอากาศสหรัฐลำใดก็ตามที่กำลังปฏิบัติภารกิจลำเลียงรองประธานาธิบดีสหรัฐ แต่ไม่มีประธานาธิบดี ศัพท์นี้มักใช้เรียกโบอิง C-32 ซึ่งเป็นโบอิง 757 ที่ได้รับการดัดแปลงและถูกใช้เป็นอากาศยานลำเลียงรองประธานาธิบดีบ่อยที่สุด อากาศยานลำอื่นในกองบินน้อยส่งทางอากาศที่ 89 (89th Airlift Wing) เช่น โบอิง C-40 คลิปเปอร์, C-20B, C-37A และ C-37B ก็เคยถูกนำมาใช้ในภารกิจนี้เช่นกัน[ต้องการอ้างอิง] นอกจากนี้ VC-25A ซึ่งเป็นอากาศยานที่ประธานาธิบดีใช้เป็นแอร์ฟอร์ซวันบ่อยที่สุด ก็เคยถูกรองประธานาธิบดีใช้ในฐานะแอร์ฟอร์ซทูมาแล้วด้วยเช่นกัน
ประวัติศาสตร์
ริชาร์ด นิกสัน เป็นหนึ่งในเจ้าหน้าที่ระดับสูงของรัฐบาลอเมริกันกลุ่มแรก ๆ ที่เดินทางไปต่างประเทศด้วยอากาศยานไอพ่นเพื่อปฏิบัติภารกิจอย่างเป็นทางการ โดยเขาใช้โบอิง VC-137A สตราโตไลเนอร์ ในการเยือนสหภาพโซเวียตเมื่อเดือนกรกฎาคม  ค.ศ. 1959 สำหรับการโต้วาทีในงาน Kitchen Debates ขณะดำรงตำแหน่งรองประธานาธิบดีในสมัยของประธานาธิบดีไอเซนฮาวร์"First of 3 Jets for President and Top Aides Is Unveiled." The New York Times, April 28, 1959, p. 3.

สำหรับการเดินทางภายในประเทศ เจ้าหน้าที่ระดับสูงที่ไม่ได้เป็นประธานาธิบดีก็ยังคงใช้อากาศยานใบพัดอย่างคอนแวร์ VC-131 ซามาริแทนจนกระทั่งเนลสัน รอกกีเฟลเลอร์ได้รับแต่งตั้งให้เป็นรองประธานาธิบดีในสมัยของเจอรัลด์ ฟอร์ดเมื่อ ค.ศ. 1974 รอกกีเฟลเลอร์มีอากาศยานไอพ่นส่วนตัว กรัมม์แมน กัลฟ์สตรีม II ที่เขาชื่นชอบมากกว่าคอนแวร์ที่ช้ากว่ามาก กัลฟ์สตรีม II ของรอกกีเฟลเลอร์จึงใช้สัญญาณเรียกขานว่า "เอ็กเซ็กคูทีฟทู" (Executive Two Co) ในช่วงที่เขาดำรงตำแหน่ง และนั่นเป็นแรงผลักดันให้กองบินน้อยส่งทางอากาศที่ 89 จัดซื้อแมกดอนเนลล์ ดักลาส VC-9C จำนวนสามลำใน ค.ศ. 1975 เพื่อเพิ่มจากอากาศยานไอพ่น VC-137 จำนวนสามลำที่ใช้สำหรับการเดินทางไปต่างประเทศของเจ้าหน้าที่ระดับสูงอยู่แล้ว

ก่อนหน้านี้ อากาศยานที่ใช้สำหรับเจ้าหน้าที่ระดับสูงได้แก่ อากาศยานประจำตำแหน่งประธานาธิบดีลำเก่าอย่างดักลาส VC-54 สกายมาสเตอร์, ดักลาส VC-118A และล็อกฮีด C-121 คอนสเตลเลชัน ซึ่งถูกสำรองไว้เป็นอากาศยานสำรองสำหรับอากาศยานรุ่นใหม่ที่ถูกกำหนดไว้สำหรับการเดินทางของประธานาธิบดีโดยเฉพาะ

การออกแบบ
อากาศยานที่จัดสรรไว้สำหรับรองประธานาธิบดีและเจ้าหน้าที่ระดับสูงที่ได้รับอนุญาตให้เดินทางภายใต้ภารกิจพิเศษทางอากาศ (Special Air Mission) ซึ่งดำเนินการโดยกองบินน้อยส่งทางอากาศที่ 89 สามารถแยกแยะความแตกต่างจากลวดลายของแอร์ฟอร์ซวัน (Air Force One) ที่ออกแบบโดยเรย์มอนด์ โลวีได้ด้วยการไม่มีซีตไลน์สีน้ำเงินเข้ม  และสีน้ำเงินคลุมห้องนักบิน
อากาศยานอดีตประธานาธิบดีที่ถูกกำหนดใหม่ให้ใช้สำหรับภารกิจบุคคลสำคัญ (VIP) ที่ไม่ใช่ประธานาธิบดีจะถูกทาสีใหม่ด้วยลวดลายรอง ตามตัวอย่างความแตกต่างระหว่างการทาสีในปัจจุบันของ VC-137C แซม 26000 และ VC-137C แซม 27000 อากาศยานทั้งสองลำนี้ถูกลดระดับบทบาทไปเป็นภารกิจ VIP ที่ไม่ใช่ประธานาธิบดีหลังได้รับอากาศยานลำใหม่มาแทนที่ แต่แซม 27000 ได้ถูกทาสีใหม่โดยห้องสมุดเรแกนให้เหมือนกับลวดลายในสมัยเรแกน (ดูภาพการเปลี่ยนแปลงของแซม 27000 ในสมัยเรแกน สมัยจอร์จ ดับเบิลยู. บุช และภาพในปัจจุบันที่ดูแลโดยห้องสมุด)

อุบัติการณ์
ใน ค.ศ. 2012 โจ ไบเดินต้องเปลี่ยนไปใช้อากาศยานลำอื่นหลังจากอากาศยานที่เขาโดยสารประสบเหตุชนฝูงนกในรัฐแคลิฟอร์เนีย อุบัติการณ์คล้ายกันเกิดขึ้นใน ค.ศ. 2020 โดยอากาศยานแอร์ฟอร์ซทูที่กำลังบรรทุกไมก์ เพนซ์และเจ้าหน้าที่บางส่วน ส่วนในเดือนมิถุนายน ค.ศ. 2021 แอร์ฟอร์ซทูที่บรรทุกกมลา แฮร์ริสก็ต้องบินกลับฐานทัพร่วมแอนดรูส์ในรัฐแมริแลนด์หลังพบ "ปัญหาทางเทคนิค" หลังจากนั้นประมาณหนึ่งชั่วโมงครึ่ง แฮร์ริส ซึ่งกำลังจะเดินทางไปกัวเตมาลา ก็ได้ขึ้นอากาศยานอีกลำเพื่อเดินทางต่อไป'Technical issue' forces Harris back to air base after departing on trip to Guatemala.

 ดูเพิ่ม 
 มารีนทู
 โคสการ์ดทู
 กองบินน้อยส่งทางอากาศที่ 1024
 กองบินน้อยส่งทางอากาศที่ 89

 อ้างอิง 

 แหล่งข้อมูลอื่น 


หมวดหมู่:โบอิง 757
หมวดหมู่:สัญญาณเรียกขาน
หมวดหมู่:กองทัพอากาศสหรัฐ
หมวดหมู่:อากาศยานเฉพาะกิจของสหรัฐ
หมวดหมู่:การดำรงตำแหน่งรองประธานาธิบดีสหรัฐ